  Майя Бывальцева 28-тӥ толсуре Ижкарлэн ёросъёсаз Выль ар кызъёсты усьтон ужрадъёсы кык сюрс адями пыриськиз. Со сярысь кар администрацилэн пресс-службаез ивортэ. Индустри ёросын Палэзьпу скверын куноос шундыӝужанпал персонажъёсын пумиськизы, Йӧ царствоын пиналъёс кырӟазы но кылбуръёс лыдӟизы, ӵошатсконъёсын быгатонлыкъёссэс возьматӥзы. Ленин ёросысь Оружейник Драгунов нимо скверын шулдыръяськонэз «Ровесник» клубен дасян театр программаен кутскизы. Выжыкыл возьматонын тӧдьы но пурысь шыръёс Снегурочкаез Баба Ягалэсь мозмытӥзы, соослы Дед Мороз но сикын улӥсь мукет персонажъёс юрттӥзы. Пиналъёс но, бадӟымъёс но кыз котыртӥ бергазы, вожвылъяськонъёсы пыриськизы но кузьымъёс басьтӥзы. Выль ар шулдыръяськонъёс Октябрь ёросын Металлургъёслэн скверазы, Первомай ёросын «Радуга» вузкарон центр вӧзын, Устинов ёросын вузкаронъя но шутэтсконъя «Столица» центр азьын ортчизы. Вуоно ар кутсконын Ижкарын улӥсьёсты скверъёсын но паркъёсын котькуд нунал пӧртэм шулдыръяськонъёс возьмало Тодэ вайытом, Ижкарысь валтӥсь чебер кызэз Шор площадьын 27-тӥ толсуре ӝуатӥзы. Со 12 нуналъем «Мечты – это про100!» фестивальлы кутскон сётӥз. Тегъёс: Лулчеберет Ижкар Удмуртия праздникъёс Выльар  